Yellow Film &amp; TV

Yellow Film &amp; TV on suomalainen elokuva- ja televisiotuotantoyhtiö.
Yritys on erikoistunut elokuviin, draamaan, komediaan, viihteeseen ja urheiluun. Konsernin toimitusjohtaja ja vastaava tuottaja on Olli Haikka. Yhtiön operatiivisena johtajana toimii Tomi Paajanen ja talousjohtajana Jorma Reinilä. Riku Riihilahti vastaa yhtiön kansainvälisestä toiminnasta syksystä 2018 alkaen. Jarkko Hentula aloitti fiktion vastaavana tuottajana vuonna 2018. Elokuvien vastaavana tuottajana toimii vuodesta 2018 lähtien Marko Talli. 
Yellow Film &amp; TV on perustettu vuonna 2008 emoyhtiöksi Filmiteollisuus-konsernille. Yellow Film &amp; TV on tehnyt 2010-luvulla aktiivisesti yritysjärjestelyjä; se on perustanut tytäryhtiöitä sekä ostanut ja myynyt niitä. Yellow Film &amp; TV on viime vuosien aikana myös yksinkertaistanut organisaatiorakennettaan sulauttamalla tytäryhtiöitä itseensä.
Tytäryhtiöt ja fuusiot.
Filmiteollisuus.
Filmiteollisuus Fine Ab perustettiin vuonna 1994. Vuonna 2013 konserni fuusioitiin osaksi emoyhtiö Yellow Film &amp; TV:tä, ja se on enää Yellow’n aputoiminimi. Filmiteollisuuden nimellä tehtyjä televisiotuotantoja olivat muun muassa "Pasila", "Miitta-täti", "Ihmisten puolue", "Jopet Show", "Kallio", "Ihmebantu", "Parasta aikaa", "Puutarhaunelmia", "Hilander-TV" ja "Tohtori Kiminkinen".
Story Of.
31. elokuuta 2014 Yellow Film &amp; TV:hen fuusioituneen tytäryhtiön televisiotuotantoja ovat muun muassa "Putous", "Läpiveto", "Hyvät ja huonot uutiset", "Hurtta ja stara", "Sokkokokki", "Kenraali Pancho &amp; Pojat Pohjoiskalotilla", "Sisu" ja "Hymy pyllyyn". Yellow Film &amp; TV osti yrityksen vuonna 2010. 
Story Of Sports.
1. tammikuuta 2015 Yellow Film &amp; TV:hen fuusioitunut tytäryhtiö Story Of Sports keskittyy urheilu- ja vapaa-ajan sekä lifestyleohjelmien tuotantoon. Story Of Sports Oy:n ohjelmia ovat muun muassa "Mestareiden mestari", "Sisu", "Huipulla" ja "Ravisuora". Lisäksi Story of Sports on tuottanut lasten ja nuorten ohjelmasarjan "Galaxin mestari" (mm. Lentismestari, Partiomestari, Hevostaitomestari). Yellow Film &amp; TV osti yrityksen vuonna 2010. 
Helsinki-filmi.
Vuonna 2001 perustetun tuotantoyhtiö Helsinki-filmin Yellow Film &amp; TV:hen kuulumisen aikana tuottamia elokuvia ovat muun muassa "Tyttö sinä olet tähti", "Ganes", "Käsky", "Kielletty hedelmä" ja "Napapiirin sankarit". Yhtiö tuotti Yellow Film &amp; TV:n alla lisäksi muun muassa tv-sarjat "Tukka auki" ja "Vastaparit". Tuotannot ovat voittaneet useita Jussi-palkintoja ja saaneet runsaasti kansainvälisiä elokuvapalkintoja. Yellow Film &amp; TV myi Helsinki-filmin vuonna 2012 sen nykyiselle johdolle (Miia Haavisto, Aleksi Bardy ja Annika Sucksdorff). Heinäkuussa 2021 Helsinki-filmi siirtyi Aurora Studiosin tytäryhtiöksi.
Helsinki-kirjat.
Yellow Film &amp; TV:n vuonna 2009 perustama tytäryhtiö Helsinki-kirjat kustansi kauno- ja tietokirjallisuutta. Helsinki-kirjojen kustantajana toimi vuoden 2012 lokakuuhun asti Jan Erola. Yritys fuusioitiin Yellow Film &amp; TV:hen eli käytännössä lopetettiin vuonna 2014.
Ten Years Productions.
Vuonna 2002 ostetun tuotantoyhtiö Ten Years Productionsin tekemiä televisiotuotantoja ovat muun muassa "Se on siinä", "Kolmen kopla" ja "Ennätystehdas". Yhtiö on voittanut useita yleisö-Venloja. Ten Years Production siirtyi Juha Vuorion omistukseen 17.5.2018.
Gunu Partners.
Yellow Film &amp; TV:n uusin tytäryhtiö Gunu Partners Oy aloitti toimintansa 1.1.2016. Yritys lopetettiin vuonna 2017. 
Työilmapiiriongelmat.
"Helsingin Sanomat" haastatteli keväällä 2024 yli kahtakymmentä Yellow Film &amp; TV:n entistä työntekijää ja osakasta tietoonsa saamista työilmapiiriongelmista yhtiössä 2010- ja 2020-luvulla. Haastatteluissa tuli ilmi tarinoita loppuunpalamisista, työpaikkakiusaamisesta ja kyseenalaisista työsuhteen purkamisista. Haastatteltavien mukaan tällaiset ovat yleisiä tuotantoyhtiöissä, mutta Yellow’ssa niitä on ollut poikkeuksellisen paljon. Aluehallintovirasto on huomauttanut yrityksen puutteellisesta työaikakirjanpidosta vuosina 2017 ja 2018. Pienosakkuudella sitoutetuista tekijöistä yhtiön ovat jättäneet eri syistä käsikirjoittaja Petja Peltomaa, näyttelijä Joonas Nordman ja entinen varatoimitusjohtaja Jarkko Hentula. Yli kymmenen lähtijän joukossa ovat myös käsikirjoittaja Tatiana Elf, 
tuottaja Veera Lappi sekä tuottaja ja työsuojeluvaltuutettu Jenni Säntti, jonka työsuhteen purkamisesta loppuvuodesta 2022 kritiikki yhtiön johtoa vastaan kiihtyi.
Tavaramerkkikiistat.
"Helsingin Sanomat" kertoi huhtikuussa 2024 kiistasta Yellow Film &amp; TV:n ja näyttelijä Aku Hirviniemen välillä. Tuotantoyhtiö on häneltä kysymättä rekisteröinyt keväällä 2023 hänen "Putous"-hahmojaan yhtiön tavaramerkeiksi, kuten on tehnyt aiemmin muun muassa Riku Niemisen ja Antti Holman sketsihahmojen osalta. Hirviniemi pitää tekoa šikaania muistuttavana kiusantekona hänen ja Yellow’n välirikon jälkeen.